b'\n_START_ARTICLE_\nBuddhismens tre tidsaldre\n_START_PARAGRAPH_\nBuddhismens tre tidsaldre eller Dharmas tre tidsaldre (forenklet kinesisk: \xe4\xb8\x89\xe6\x97\xb6; tradisjonell kinesisk: \xe4\xb8\x89\xe6\x99\x82; pinyin: S\xc4\x81n Sh\xc3\xad) er et teknisk begrep innenfor forskjellige retninger av mah\xc4\x81y\xc4\x81na-buddhismen i Kina, Korea og Japan. Begrepet brukes om en inndeling av tre tidsperioder som har fulgt etter Buddhas antatte bortgang._NEWLINE_Lovens f\xc3\xb8rste dager (kinesisk: \xe6\xad\xa3\xe6\xb3\x95, pinyin: japansk: Zh\xc3\xa8ng F\xc7\x8e) forklares som de f\xc3\xb8rste tusen \xc3\xa5r eller 500 \xc3\xa5r etter Buddhas bortgang, avhengig av buddhistisk retning. I denne perioden skal Buddhas disipler ha v\xc3\xa6rt i stand til \xc3\xa5 forkynne og leve etter Buddhas sanne l\xc3\xa6re._NEWLINE_Lovens midterste dager eller tidsalderen om den tlsynelatende l\xc3\xa6ren (kinesisk: \xe5\x83\x8f\xe6\xb3\x95; pinyin Xi\xc3\xa0ng F\xc7\x8e; japansk: z\xc5\x8dh\xc5\x8d) forklares som de neste tusen \xc3\xa5r (eller 500 \xc3\xa5r) etter Buddhas bortgang. I denne perioden ble det forkynt noe som bare lignet p\xc3\xa5 Buddhas l\xc3\xa6re._NEWLINE_Lovens siste dager (kinesisk: \xe6\x9c\xab\xe6\xb3\x95; pinyin: M\xc3\xb2 F\xc7\x8e; m\xc3\xb2f\xc7\x8e; japansk: mapp\xc5\x8d) er de siste 10,000 \xc3\xa5r etter Buddhas bortgang. I denne perioden vil de etablerte skolene ha degenerert s\xc3\xa5 mye at de ikke vil kunne f\xc3\xb8re til forl\xc3\xb8sning._NEWLINE_Denne inndelingen er prim\xc3\xa6rt nevnt i Lotussutraen og de skoler som bygger p\xc3\xa5 denne \xe2\x80\x93 Tiantai, Tendai-sh\xc5\xab og Nichirenbuddhisme. Den brukes ogs\xc3\xa5 av skoler som er sentrert omkring Avatamsakasutraen: huayan zong i Kina, hwaeom jong i Korea og kegon-sh\xc5\xab i Japan, s\xc3\xa5vel som ulike retninger innenfor det rene land.'